Bankerne skovler penge ind.

Sidste år tjente de danske pengeinstitutter 40 milliarder kroner, en vækst på 20 procent i forhold til 2016 og det største overskud, Finanstilsynet har registreret.

- Det er rigtigt gode regnskaber, og faktisk er de højere end den ellers gunstige periode, vi havde op til finanskrisen i 2006 og 2007. Den gode økonomi kommer virkelig bankerne til gode i form af gode regnskaber, siger Niels Storm Stenbæk.

Han er cheføkonom i Finanstilsynet og står bag Finanstilsynets årlige analyse af bankernes regnskaber.

Gebyrindtægter vokser

Ikke mindst bankernes ejere fik glæde af sidste års enorme overskud, hvor hele 20 milliarder kroner blev udloddet til aktionærerne i form af udbytte og aktietilbagekøb.

Niels Storm Stenbæk advarer bankerne mod at bruge de gode økonomiske tider til at forgylde ejerne frem for at gemme et smil, til det bliver gråvejr.

- For os er det jo vigtigt, at når bankerne tjener mange penge, fordi det er gode tider, så er det vigtigt at lægge til side, så de er i stand til at modstå finansiel uro, siger han.

Læs også : Bankerne hæver dine gebyrer og sender rekord-udbytter til ejere

Det er især gebyrer, værdipapirer og faldende nedskrivninger, som løftede bankernes overskud sidste år.

Pengeinstitutterne tjente sidste år 27,1 milliarder kroner på gebyrer, hvilket er 10 procent mere end i 2016.